โต้งจับตาค่าเงินบาทหลังโอบามาชนะลต.
รองนายกรัฐมนตรีและรมว.คลัง เชื่อว่า ความต่อเนื่องของนโยบายเศรษฐกิจสหรัฐส่งผลดีกับทั่วโลก แต่ต้องจับตาค่าเงินบาทที่อาจแข็งค่าขึ้น
8 พ.ย. 2555

รองนายกรัฐมนตรีและรมว.คลัง เชื่อว่า ความต่อเนื่องของนโยบายเศรษฐกิจสหรัฐส่งผลดีกับทั่วโลก แต่ต้องจับตาค่าเงินบาทที่อาจแข็งค่าขึ้น
นายกิตติรัตน์ ณ ระนอง รองนายกรัฐมนตรีและรมว.คลัง กล่าวถึงการที่นายบารัก โอบามา ดำรงตำแหน่งประธานาธิบดีสหรัฐเป็นสมัยที่2 ว่า ทำให้เห็นสัญญาณนโยบายเศรษฐกิจของสหรัฐที่จะมีความต่อเนื่อง โดยเฉพาะมาตรการผ่อนคลายทางการเงินเชิงปริมาณรอบที่3 (คิวอี3) ที่จะส่งผลให้สภาพคล่องและผลตอบแทนอัตราดอกเบี้ยในสกุลเงินสหรัฐดีขึ้น ภาคธุรกิจขยายกิจการได้โดยใช้ต้นทุนไม่สูง นำไปสู่การจ้างงานและเพิ่มกำลังซื้อในระบบ จึงเป็นทิศทางที่ดีของเศรษฐกิจสหรัฐ 
อย่างไรก็ตาม ยอมรับว่า แนวทางดังกล่าวจะทำให้สกุลเงินอื่นเมื่อเทียบกับสกุลเงินเหรียญสหรัฐแข็งค่าขึ้น แต่เชื่อว่าธนาคารแห่งประเทศไทย (ธปท.) จะสามารถดูแลเงินบาทของไทยให้มีเสถียรภาพและไม่ให้แข็งค่าขึ้นจนเสียเปรียบประเทศคู่ค้า พร้อมทั้ง ยืนยันว่า กระทรวงการคลังจะไม่แทรกแซงอัตราแลกเปลี่ยน แต่จะช่วยเหลือและสนับสนุนผู้ประกอบการส่งออกเกี่ยวกับการลงทุนโครงสร้างพื้นฐาน การลดต้นทุนการขนส่ง และนโยบายภาษี เช่น ยกเว้นภาษีอากรให้กับผู้ประกอบการที่นำเข้าเครื่องจักร ซึ่งการดำเนินการดังกล่าวจะทำให้ค่าเงินบาทไม่แข็งค่าขึ้นจนเกินไป